SK Úradný vestník Európskej únie C 257/16

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 257/11)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„VALE OF EVESHAM ASPARAGUS“

EÚ č.: PGI-GB-02108 – 21.1.2016

CHOP ( ) CHZO ( X )

1. Názov

„Vale of Evesham Asparagus“.

2. Členský štát alebo tretia krajina

Spojené kráľovstvo.

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované.

3.2. Opis výrobku, na ktorý sa vzťahuje názov uvedený v bode 1

„Vale of Evesham Asparagus“ je názov zelenej špargle, ktorá sa pestuje vo vymedzenej zemepisnej oblasti. Špargľa „Vale of Evesham Asparagus“ sa pestuje len od apríla do júla.

Farba špargle „Vale of Evesham Asparagus“ môže byť rôzna, a to od svetlozelenej po tmavozelenú s fialovými hlavičkami v závislosti od rýchlosti rastu a nočných teplôt.

Medzi odrodami sa môžu vyskytovať nepatrné rozdiely v tvare. Typické sú dlhé tenké kopijovité výhonky s priemerom v strede výhonku od 8 mm do 24 mm. Maximálna dĺžka pri zbere je 22 cm. Chuť surovej špargle sa podobá na chuť čerstvého hrachu a zelenina je krehká a chrumkavá. Varená špargľa nadobudne plnú jemnú orieškovú príchuť artičok a má miernu arómu trávy a čerstvého hrachu, ktorá sa rôzni podľa teploty, pri ktorej sa špargľa zberala.

Špargľa „Vale of Evesham Asparagus“ sa predáva buď v previazaných zväzkoch, strojovo balená (technológia „flow-wrap“), alebo v plastovom obale pri predaji v supermarketoch a v zväzkoch bez obalu pri predaji z dvora. Produkt musí spĺňať tieto špecifikácie kvality pre „Vale of Evesham Asparagus“:

Rozmery

Produkt sa roztriedi do rovnomerne ručne orezaných zväzkov s dĺžkou od 15 do 22 cm. Priemer výhonkov v zväzku meraný v strede výhonku sa pohybuje v rozsahu 4 mm takto: 4 – 8, 8 – 12, 12 – 16, 16 – 20, 20 – 24 mm.

Kvalitatívne vlastnosti

Výhonky musia byť čisté, čerstvé a celé bez známok rozkladu, živých škodcov či progresívnych chorôb.

Zakrivenie by malo byť minimálne a výhonky by mali byť v konečnom produkte otočené tak, aby mali rovnorodý vzhľad. Nemali by sa použiť výhonky s extrémnym zakrivením hlavičky o viac ako 70 stupňov, vyhnúť sa treba aj výhonkom so zakrivením začínajúcim v strede. Hlavičky výhonkov by mali byť zavreté a s čo najmenším množstvom semien.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Plodina sa musí vypestovať v oblasti údolia Vale of Evesham vymedzenej v špecifikácii výrobku.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Špargľa „Vale of Evesham Asparagus“ sa predáva roztriedená podľa priemeru a dĺžky.

Výrobok sa potom balí buď do previazaného zväzku, alebo strojovo technológiou „flow-wrap“, alebo do plastového obalu pri predaji v supermarketoch a do zväzkov bez obalu pri predaji z dvora.

Špargľa sa zväzuje do zväzkov jednotlivých výhonkov s priemerom v štvormilimetrovom rozsahu a musí spĺňať špecifikáciu kvality pre „Vale of Evesham Asparagus“.

3.6. Špecifické pravidlá označovania výrobku, na ktorý sa vzťahuje registrovaný názov

Na všetkých označeniach sa musí nachádzať logo CHZO v tom istom zornom poli ako chránený názov.

Logo CHZO musí byť v správnom formáte a jeho priemer nesmie byť menší ako 15 mm.

Obaly a všetky reklamné materiály používané v mieste predaja musia byť označené certifikačným číslom pestovateľa, ktoré vydal inšpekčný orgán.

4. Stručné vymedzenie zemepisnej oblasti

Oblasť je vymedzená administratívnymi hranicami územia okresov Malvern Hills, Wychavon a Stratford upon Avon

5. Súvislosť so zemepisnou oblasťou

Chuť a konzistencia špargle „Vale of Evesham Asparagus“ závisia v prvom rade od podmienok pestovania a pôdneho prostredia v údolí Vale of Evesham, ako aj od poznatkov a skúseností súvisiacich s tým, ako najlepšie pestovať túto plodinu. Na území údolia Vale of Evesham má pestovanie špargle dlhú históriu a s výrobkom sa spája množstvo tradícií. Vale of Evesham má povesť územia, kde sa pestuje najkvalitnejšia špargľa.

Mikroklíma údolia Vale of Evesham a prevládajúce typy pôdy sú zásadnými faktormi zabezpečujúcimi kvalitu výrobku. Na špargľu, ktorá sa pestuje v zemepisnej oblasti, majú vplyv jedinečné polia s hlbokou piesočnatou pôdou, ktorá vznikla na podloží z devónskeho pieskovca v povodí riek Severn (grófstvo Worcestershire) a Avon (grófstva Worcestershire a Warwickshire). Piesočnatá pôda je dobre odvodňovaná a pri jarných teplotách sa rýchlo zohrieva.

Chuť špargle „Vale of Evesham Asparagus“ je zložená najmä z primárnych metabolitov vytvorených priamo fotosyntézou, napríklad cukrov, a sekundárnych metabolitov, ktoré si vytvára rastlina v reakcii na environmentálne podmienky a často v reakcii na stres rastliny. Mikroklíma a pôdne prostredie, v ktorom rastie koreňový krčok špargle, majú preto pri vývoji chuti plodiny zásadný význam.

Údolie Vale of Evesham poskytuje mierne podnebie s teplými suchými letami, ktoré podporujú fotosyntézu počas pozberového obdobia, keď sa nechávajú rásť nadzemné časti, a umožňujú rastlinám, aby zostali zelené až do skorej jesene, čo rastline ponecháva dostatok času na tvorbu pukov. Ďalej to vedie k rôznym veľkostiam výhonkov typickým pre špargľu „Vale of Evesham Asparagus“ a poskytuje to koreňovému systému dobré zásobovanie sacharidmi, ktoré plodine v nasledujúci rok dodajú sladkú chuť podobnú hrášku. Priemerný úhrn zrážok v regióne je 700 mm, pričom zrážky sú dobre rozložené počas roka a vďaka nim počas pozberového obdobia (júl – október) netreba zavlažovať. Teploty v lete dosahujú 15 – 30 °C. Na jar sa teplota pôdy postupne zvyšuje, čo pozvoľne prebudí koreňový krčok z vegetatívneho pokoja a zabezpečí skorý začiatok sezóny v apríli. Teploty počas sezóny značne kolíšu a táto rôznorodosť teplôt v kombinácii s vlastnosťami pôdy vedie k miernej úrovni stresu, ktorá podporuje typickú chuť špargle „Vale of Evesham Asparagus“.

Piesočnaté pôdy na špargľových poliach v údolí Vale of Evesham zabezpečujú dostatočnú hĺbku pôdy pre koreňové krčky, aby si vyvinuli hlboké koreňové systémy, v ktorých sa uskladňujú cukry vytvorené počas leta. To podporuje zdravie koreňových krčkov a dodáva plodine dodatočnú sladkosť. Na jar sa dobre zohrievajú, čo umožňuje skorý začiatok sezóny. Piesočnatá frakcia sa zohrieva, pričom pôda má presne vymedzený teplotný profil, čím sa mení rýchlosť rastu výhonku, keď vyrastá cez pôdny profil. Toto všetko prispieva k vytváraniu sekundárnych metabolitov (vrátane vyváženej hladiny antokyanínov), ktoré dodávajú špargli z údolia Vale of Evesham charakteristickú chuť.

Reaktívna povaha pôdy znamená, že teplota pôdy rýchlo reaguje na meniace sa denné a nočné teploty a na jar spôsobuje koreňovému krčku ďalší mierny stres, ktorý pomáha pri vývoji chuti a podporuje vlastnosti typické pre špargľu z údolia Vale of Evesham. V dôsledku neprítomnosti významnej hlinitej frakcie pôda vyvíja na výhonky menší mechanický odpor a umožňuje pomerne voľný pohyb klíčiaceho výhonku cez pôdu. To dodáva výhonkom pomerne rovnomerný priemer a pevnú, jemnú konzistenciu.

Jedinečná kombinácia pôdy a mikroklímy vedie k rýchlemu rastu výhonkov a chuti a konzistencii, ktoré sú typické pre špargľu „Vale of Evesham Asparagus“. Polia sa obhospodarujú striedavo, ale vo všeobecnosti na ne nemožno nanovo vysadiť špargľu asi 30 rokov v dôsledku zvýšenej prítomnosti patogénov v pôde. Na najlepších špargľových poliach sa nenachádzajú kamene, takže rastu výhonkov špargle cez pôdu na povrch nič nebráni, čo je dôležité, lebo priveľa kameňov zhorší kvalitu výhonkov. Výber miesta pre pole má zásadný význam a z týchto dôvodov sa nie každé pole hodí na pestovanie špargle. Dôležité je aj, aby pestovatelia vzali do úvahy prostredie a vyberali len polia so správnou orientáciou, ktorá nepodporuje odplavovanie pôdy do vodných tokov. Polia s najlepšou orientáciou vo všeobecnosti musia ležať na miernom svahu. Preto nie je náhoda, že špargľové polia sa nachádzajú v týchto oblastiach v povodí riek, ktoré sú najvhodnejšie na pestovanie špargle.

Aby sa dosiahli najlepšie výsledky, pestovateľ musí vždy vzhľadom na svoje skúsenosti z každého poľa obozretne rozhodovať, kedy odstrániť a vysušiť nadzemné časti rastlín z prechádzajúceho roka a kedy vytvoriť záhony na nasledujúcu sezónu zberu. Je dôležité, aby bola pôda dostatočne suchá, aby udržala váhu traktora a aby sa minimalizovalo zhutňovanie pôdy okolo koreňov. Špargľové hriadky vytvorené na vlhkej pôde sa budú zle odvodňovať a pôda sa rýchlo zhutní pri následných dažďoch, ako aj keď sa po nich bude pri zbere chodiť. Pestovateľ musí chápať aj riziko vystavenia vetru v prípade niektorých odrôd, ktorých nadzemné časti sú prislabé, aby zostali stáť rovno počas fázy fotosyntézy po zbere. Odrody s nízkymi hladinami lignínu sa nesmú sadiť na vetristé miesta, lebo sa v pozberovom období rastu prevrátia a nevytvoria si v koreni dostatočné množstvo sacharidov, aby sa v nasledujúcom roku udržala ekonomická produkcia.

Na začiatku sezóny zberu všetci zberači absolvujú odbornú prípravu s cieľom získať zručnosť pri rezaní špargle. Používa sa krátky zúbkovaný nôž, najprv na odmeranie správnej výšky výhonku, potom na rýchle odrezanie výhonku zatlačením a potiahnutím tesne pod úrovňou pôdy bez toho, aby sa výhonok prevrátil do pôdy. Výhonky sa potom položia na podložku s hlavičkami smerujúcimi k sebe, aby sa na jedlý koniec zeleniny nedostala zemina.

Počas sezóny musí pestovateľ využiť svoje znalosti, aby určil, kedy pozbierať úrodu z jednotlivých polí. V chladnom období, keď sa teplota pôdy pohybuje okolo 10 °C, je rast pomalý a zberači sa musia posielať na pole každý druhý deň, aby odrezali výhonky vyrastené do správnej dĺžky. Ak sa však teplota pôdy zvýši na 14 °C, rast sa prudko zrýchli a pestovatelia musia zberať úrodu z polí čo najrýchlejšie, v prípade potreby niekedy aj dvakrát denne.

Údolie Vale of Evesham je známe pestovaním tejto najluxusnejšej zeleniny – špargle, ktorú miestni nazývajú „Gras“. Evesham je jediným mestom v Spojenom kráľovstve, v ktorého centre sa nachádza špargľové pole, a význam tejto plodiny pre hospodársku a kultúrnu históriu údolia Vale of Evesham je taký, že vzniklo významné podujatie, počas ktorého sa oslavuje táto impozantná zelenina a ktoré láka tisícky návštevníkov zo všetkých kútov sveta. V regióne sa na propagáciu tejto plodiny a spoločnosti komunitného záujmu (community interest company, CIC), ktorej členmi sú všetci žiadatelia, koná festival, ktorého jediným cieľom je propagovať špargľu v oblasti. Na deň svätého Juraja sa začína Festival špargle tzv. špargľovým behom cez údolie Vale of Evesham.

V Bretfortone sa v 650 rokov starom hostinci Fleece Inn koná výročná dražba špargle, ktorú tu usporadúvajú už najmenej 35 rokov. Najkrajšie výhonky miestnej špargle (tzv. „buds of gras“) sa starostlivo zväzujú vŕbovými prútmi do tradičných zväzkov a dávajú sa do dražby alebo tomboly na pomoc kapele Bretforton Silver Band. Najvyššiu sumu za zväzok vôbec, a to 750 GPB, zaplatil hostinec Round of Gras v Badsey, ktorý o sebe tvrdí, že je jediným hostincom na svete pomenovaným podľa zväzku špargle. V údolí Vale of Evesham sa od 23. apríla do 21. júna každého roku, čiže počas obdobia zberu špargle, koná mnoho ďalších podujatí spojených so špargľou, ktoré ponúkajú príležitosť ochutnať, kúpiť a uvariť si jednu z najvyhľadávanejších národných lahôdok, a dozvedieť sa o nej viac.

Pestovanie špargle v údolí Vale of Evesham je tradíciou, ktorej dlhodobá história siaha do roku 1768, keď mesto navštívil Arthur Young, vtedajší tajomník Poľnohospodárskej rady. Vo svojej knihe A Six Months Tour of the North of England (Šesťmesačná cesta po severnom Anglicku), ktorá vyšla v roku 1771, píše o špargli, ktorá sa z Eveshamu vozila predávať do Bathu a Bristolu. V liste od spisovateľa z Eveshamu novinám The Morning Chronicle z 30. augusta 1782 sa takisto spomína, že špargľa sa z mesta posielala do Bathu a Bristolu.

W. Pitt vo svojom diele General View of the Agriculture of the County of Worcester (Všeobecný prehľad poľnohospodárstva v grófstve Worcestershire) z roku 1813 spomína, že videl na poliach niekoľko záhonov špargle, ktoré označil výrazom „flats“ vo význame dlhé pásy rovnej zeme. V roku 1830 spolok Royal Horticultural Society udelil medailu Anthonymu Newovi za jeho pekné exempláre špargle vystavené na veľtrhoch spolku Vale of Evesham Society v rokoch 1830 a 1829. [Pozri dielo Gaut: A History of Worcs Agriculture (Dejiny poľnohospodárstva v grófstve Worchestershire), strana 294.]

S rýchlym rastom odvetvia zeleninového a ovocného hospodárstva v poslednej štvrtine 19. storočia narástla aj rozloha polí, na ktorých sa špargľa v údolí Vale of Evesham pestovala. V diele L.B.G. Story (Príbeh spoločnosti Littleton & Badsey Growers, Ltd.) od C. A. Binyona sa hovorí o historickom spojení údolia Vale of Evesham s pestovaním špargle. Od roku 1925 do roku 1981 existovalo Združenie pestovateľov špargle z Vale of Evesham (Vale of Evesham Asparagus Growers Association) na podporu pestovania špargle v oblasti.

K dispozícii sú neoficiálne a fotografické dôkazy o histórii pestovania špargle v oblasti sprístupnené spolkom Badsey Society (www.badsey.org.uk).

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://www.gov.uk/government/publications/protected-food-name-vale-of-evesham-asparagus-pgi

(1) Ú. v. EÚ L 343, 14.12.2012, s. 1.